**KLAIPĖDOS MIESTO SAVIVALDYBĖS ADMINISTRACIJA**

**KLAIPĖDOS MIESTO SPORTO TARYBOS  
PRIE KLAIPĖDOS MIESTO SAVIVALDYBĖS TARYBOS  
POSĖDŽIO PROTOKOLAS**

**2018-05-16 Nr. 35**

Posėdžio data – 2018 m. gegužės 16d.  
Posėdžio pradžia – 12:00 val.  
Posėdžio vieta – Klaipėdos m. sportininkų namai (Daukanto g. 24)  
Posėdžio pirmininkas – Liudvikas Mileška  
Posėdžio sekretorius – Justinas Liubinskas  
Dalyvavo: Sporto tarybos nariai – Artūras Ševelkovas, Germanas Čepas, Romualdas Jonaitis, Robertas Skurdenis, Liudvikas Mileška, Dainius Blaževičius, Justinas Liubinskas, Saulius Paliulis, Virginijus Jurgelevičius, Virginija Kazakauskienė, Janina Asadauskienė, Genovaitė Avižonienė.   
Svečiai – Silverijus Puotkalis, Ieva Liškevičiūtė, Martynas Vainorius, Vytautas Lupeika, Darius Raišutis, S.Budinas.  
Nedalyvavo: Donatas Streckis, Arvydas Cesiulis, , Paulius Matulevičius.

**DARBOTVARKĖ**:

1. Klaipėdos m. Administracijos direktoriaus pranešimas apie statomus sportinius objektus Klaipėdoje.
2. Dėl 2 – jų sporto tarybos atstovų delegavimo į ekspertų atrankos komisijos sudėtį.
3. Kiti klausimai.
4. PRISTATYTA. Administracijos direktoriaus pranešimas apie statomus sportinius objektus Klaipėdoje. (Pranešėjas S.Budinas)

S.Budinas trumpai apžvelgia ir pristato SVP planą 2018-2020 metams. Trumpai ir glaustai pristato misiją, planuojamą biudžetą, bendrą miesto situaciją ir Klaipėdos, kaip šių metų Europos sporto miesto renginius. Taip pat pristatomi planai dėl infrastruktūros tobulinimo, sporto aikščių atnaujinimo prie mokyklų, planuojamų sporto bazių statybų, darnaus judumo planus ir kt. G.Avižonienė klausia dėl Dangės upės išvalymo. S.Budinas atsako, kad upė ir dabar minimaliai prižiūrima, pratęsta laivybos zona iki Liepų g. tilto, planuose yra ir kiti objektai prie upės. A.Ševelkovas klausia apie situaciją dėl universalios sporto arenos Ryšininkų g. S.Budinas atsako, kad yra ruošiami dokumentai skelbti koncesijos konkursą, kuris bus skelbiamas rudenį, o metų pabaigoje jau bus pasirinktas konkretus koncesininkas. L.Mileška klausia dėl sporto salių plėtimo pietinėj miesto daly. S.Budinas atsako, kad konkrečių planų nėra, tačiau užsiminė apie planuojamą regioninį stadioną šalia „Ermitažo“ prekybos centro, kuriame yra tam tinkamas 100 ha sklypas. G.Čepas klausia kodėl informacija apie sporto infrastruktūros planus nepasiekia sporto tarybos. S.Budinas atsako, kad visa informacija skelbiama viešai iš anksto, savivaldybės tinklapyje, taip pat bet kas gali pateikti savo siūlymus ir klausimus. D.Blaževičius klausia dėl tinklinio aikštelių šalia mokyklų įrengimo. S.Budinas atsako, kad didžiausia problema yra priežiūra. V.Jurgelevičius klausia ar naujų salių pastatymas išspręs vietų trūkumą. S.Budinas atsako, kad poreikis ne visada yra tiksliai pateikiamas iš sporto organizacijų. Nauja Sporto bazių valdymo įmonė, prižiūrinti visų bazių užimtumą įnešė daugiau tvarkos, aiškiau matosi poreikis, kai kurios bazės ganėtinai tuščios. G.Čepas klausia dėl finansų skyrimo privačioms sporto organizacijoms toms pačioms sporto bazėms nuomotis. S.Puotkalis papildo klausimą, kaip gauti finansavimą nuomotis salę iš trečiosios šalies. S.Budinas atsako, kad pusę sumos privačios salės nuomai jau dabar finansuoja krepšelių gavėjams. R.Jonaitis klausia dėl centrinio stadiono ir pripučiamo stadiono įrengimo. S.Budinas atsako, kad tai yra planuose. V.Jurgelevičius klausia dėl buvusio VPK pastato, ar jį galima bus panaudoti ir sporto reikmėms, pvz. įrengti sporto salę. S.Budinas atsako, kad tai yra kultūros paveldo objektas, jame sporto salės įrengti neplanuojama. R.Jonaitis iškelia idėją, kad tame pastate galėtų įsikurti ir sporto federacijos, nes tikėtina kad visas objektas nebus pilnai užimtas ir skirtas vien menininkams. S.Budinas pritaria, kad tai gera idėja. A.Ševelkovas klausia dėl salės prie piliavietės likimo. S.Budinas sako, kad ją planuojama nugriauti, tačiau tai nebus darom artimiausiu metu, kol neatsiras kita infrastruktūra. V.Lupeika iškelia klausimą dėl sporto salės Burių g. likimo – siūlo ją perstatyti kitoje vietoje. S.Budinas atsako, kad tos salės išlaikymas yra labai neekonomiškas. S.Budinas diskusijos pabaigoje teigia, kad visiems mums trūksta kultūros prižiūrint miesto viešasias, įskaitant ir sporto, erdves.

1. PRISTATYTA. Dėl 2 – jų sporto tarybos atstovų delegavimo į ekspertų atrankos komisijos sudėtį. (Pranešėjas L.Mileška)

L.Mileška trumpai pristato ir primena dėl ekspertų atrankos tvarkos. S.Paliulis papildo, jog praėjusiais metais buvo patvirtinta nauja tvarka dėl dalinio finansavimo sporto klubams. Yra paskelbta, kad ieškoma ekspertų. Ekspertus turi atrinkti komisija, kurioje bus ir 2 sporto tarybos atstovai, 2 sporto skyriaus atstovai ir 1 atstovas iš Kultūros, švietimo ir sporto komiteto. Sporto tarybos narių iškeliami kandidatai: L.Mileška, G.Avižonienė, V.Jurgelevičius, G.Čepas. Atviro balsavimo metu išrinkti du atstovai – L.Mileška ir V.Jurgelevičius. Balsavimo rezultatai: L.Mileška – 9, V.Jurgelevičius – 6, G.Avižonienė – 5, G.Čepas – 1.  
NUTARTA. Deleguoti į ekspertų komisiją L.Milešką ir V.Jurelevičių.

Posėdžio pabaiga – 13:30 val.

Posėdžio pirmininkas Liudvikas Mileška

Posėdžio sekretorius Justinas Liubinskas